**Φιλοσοφία - Σκοπιμότητα**

Σκοπός του εκπαιδευτικού προγράμματος είναι η εκπαίδευση και η ενημέρωση των μαθητών/τριών σε θέματα που αφορούν τις εφηβικές σχέσεις με τη ματιά της σεξουαλικής διαπαιδαγώγησης, έτσι όπως αυτές διαμορφώνονται σε βάθος χρόνου από το χθες στο σήμερα. Μέσα από τη διερευνητική τους ματιά οι μαθητές/τριες θα συνδεθούν με το χθες, με το κλίμα που διακατείχε τις σχέσεις τότε και θα αντιληφθούν τις διαφορές με το σήμερα. Θα σταθούν με σεβασμό και αξιοπρέπεια απέναντι στις ιστορίες που θα ειπωθούν και θα κατανοήσουν τις διεργασίες που διατρέχουν τις εφηβικές σχέσεις. Το πρόγραμμα διαπνέεται από τη συνεργασία με τους γονείς ή ασκούντες την επιμέλεια και τον στενό οικογενειακό κύκλο (παππούδες/γιαγιάδες).

Μέσα από το συγκεκριμένο πρόγραμμα οι μαθητές/τριες, ακολουθώντας διαδρομές της βιωματικής και της ανακαλυπτικής μάθησης, θα οδηγηθούν στα μονοπάτια των εφηβικών σχέσεων. Θα (ξανα)συστηθούν μέσα από μια άλλη ματιά, θα πάρουν συνέντευξη από τους παππούδες και τις γιαγιάδες τους (ή από κάποιο άλλο οικείο πρόσωπο αντίστοιχης ηλικίας), θα τους φωτογραφίσουν/ βιντεοσκοπήσουν, θα επεξεργαστούν φύλλα εργασίας τα οποία θα παρουσιάσουν στην ολομέλεια, θα παράγουν μία μικρή ταινία, θα ακούσουν τις ιστορίες των γονιών τους (κηδεμόνες ή κάποιου άλλου προσώπου αναφοράς), θα διερευνήσουν τον τρόπο με τον οποίο τα ψηφιακά μέσα επηρεάζουν τις εφηβικές σχέσεις, θα ετοιμάσουν ένα (ψηφιακό) βιβλίο με το υλικό των εργαστηρίων και τέλος θα αξιολογήσουν και θα αξιολογηθούν.

Μέσα από το συγκεκριμένο εκπαιδευτικό πρόγραμμα των επτά (7) εργαστηρίων,

επιδιώκεται οι μαθητές/τριες να:

* προβληματιστούν σε θέματα σεξουαλικής διαπαιδαγώγησης
* διαμορφώσουν κριτική σκέψη
* καλλιεργήσουν τη λήψη απόφασης
* εξασκήσουν την επίλυση προβλήματος
* λάβουν εφόδια και κίνητρα
* ευαισθητοποιήσουν την εκπαιδευτική οικογένεια
* ενεργοποιήσουν πρόσωπα της οικογένειας
* δραστηριοποιηθούν σε θέματα της κοινότητας
* κατακτήσουν ιδιότητες του ενεργού πολίτη
* προετοιμαστούν για τον ρόλο του αυριανού πολίτη
* συλλέξουν και να επεξεργαστούν δεδομένα
* εμφυσήσουν τη συνείδηση και την ευσυνειδησία
* αναβαθμίσουν την ποιότητα ζωής της κοινότητας
* ευχαριστηθούν τη διαδρομή του προγράμματος